passatvinde
Passatvinde er de fremherskende vinde, som optræder mellem de subtropiske højtryk og ækvator. På grund af Jordens rotation afbøjes vindene og bliver til nordøstpassaten på den nordlige halvkugle og sydøstpassaten på den sydlige.
Passatvindene er stabile over oceanerne og var meget vigtige for især sejlskibene, men også i nutiden udnytter skibsfarten de brændstofbesparende vindforhold i passatbælterne. Hvor passaterne mødes, findes den intertropiske konvergenszone, det vindstille bælte, hvor kraftige tordenbyger ofte forekommer.